Malema beplan glo nuwe politieke partyJulius Malema Na wat berig word, konsulteer Malema glo met sy ondersteuners om ŉ beweging te stig wat “die waardigheid van swart mense sal herstel” en die gaping tussen die rykes en armes sal verminder. Tydens ŉ onderhoud met die koerant het Malema gesê die beoogde “forum” sal veg vir sosiale geregtigheid eerder as om versoening, en sal dit ŉ “aanslag teen wit manlike monopolie-kapitaal” voer. Die party sal glo ook druk uitoefen vir die onteiening van grond sonder vergoeding, die nasionalisering van myne, en die begunstigdes van apartheid te dwing om berouvol te wees “en op te tree in ‘n wyse wat sê hulle betreur hul optrede”. Malema het aan die koerant gesê dat korrupsie en die misbruik van publieke fondse hoogty vier, terwyl die skuldiges vrygespreek word deur “mikro-beheerde” ondersoeke. Hy het besluit dat “radikale militante” in en buite die ANC moet saamkom om ‘n “alternatiewe platform te bespreek”. “Ons moet ŉ manier kry om saam te kom en te besluit wat moet gebeur,” het hy gesê. “Ons word gemolesteer. Ek weier om terug te sit, dit kan nie so aanhou nie. Ek dink daar sal binnekort een of ander aankondiging wees,” het hy gesê. Malema het alle opposisiepartye as irrelevant beskryf en bygevoeg dat sy nuwe forum alternatiewe beleide sal voorsien. – Sapa